|  |  |  |
| --- | --- | --- |
|   |   | ДолбоорКыргыз Республикасынын Билим берүү жана илим министрлигинин 2019-жылдын “\_\_\_\_”\_\_\_\_\_\_\_\_\_\_\_\_ №\_\_\_\_\_\_ буйругу менен БЕКИТИЛДИ |

Мектеп окуучуларынын Республикалык олимпиадасын уюштуруу жана өткөрүү боюнча

НУСКАМА

1. Команданын курамына киргизилген жана Олимпиадага келбеген, ошондой эле документсиз келген, 30 мүнөттөн ашуун кечиккен, ишти тапшырбастан кеткен, дисквалификацияланган ж.б. окуучулар башка адамдар менен алмаштырылбайт.

2. Олимпиаданын башталышына чейин катышуучулар бул Жобонун талаптары, Олимпиаданы өткөрүү эрежелери жана шарттары, ишти аткаруу боюнча талаптар жана Олимпиаданын тапшырмаларын баалоо боюнча критерийлер менен таанышышат.

3. Катышуучулар Олимпиаданы өткөрүү үчүн имараттарга уюштуруу комитети бекиткен тизмелерге ылайык киргизилет.

4. Аудиторияларда иш алып барууну баштаганга чейин окутулган администраторлор катышуучуларга титулдук баракчаны толтуруу боюнча көрсөтмө беришет.

5. Катышуучу титулдук баракчаны талаптарга ылайык толтурат.

6. Катышуучунун инсандыгын билдирүүчү иштин башка баракчаларындагы маалыматка жол берилбейт.

7. Олимпиаданы өткөрүү учурунда катышуучулар:

- бул Жобону жана уюштуруу комитети, ошондой эле Олимпиаданын мектептик, райондук/шаардык, областтык жана республикалык этаптарынын методикалык комиссиялары бекиткен талаптарды сакташат;

- сүйлөбөгөнгө, суроолорду бербегенге (биринчи 30 мүнөттөгү уюштуруучулук суроолордон тышкаркы) милдеттүү;

- жазып алуулар жана буюмдар менен алмашпоого, уруксаты жок ордунан турууга, колдонбосо да, бул Жободо тыюу салынган буюмдарды: уюлдук телефонду, фотоаппаратты, наушниктерди, Интернетке чыгуу менен же чыгуусуз башка электрондук каражаттарды, маалымдамаларды, окуу китептерди, түрдүү колдонмолорду, шпаргалкаларды жана Олимпиданын башка катышуучулары менен бирдей абалды мүмкүн кылбаган башка жардамчы буюмдарды жанына алууга.

8. Катышуучулар турду өткөрүү учурунда имараттан администратордун (кабат боюнча нөөмөтчүнүн) коштоосу менен гана чыга алышат. Бул учурда катышуучу өз ишин администраторго тапшырат, ал жөнүндө белги протоколго (№ 2 үлгү) имараттан чыгуу жана кайра келүү убактысын көрсөтүү менен киргизилет.

9. Тапшырманы аткарып жатып, катышуучулар чыгарылыштардын жазылышын черновиктерге, андан кийин негизги ишине жаза алышат. Иш алып баруу аягына чыккандан кийин окуучулар өз алдынча иш алып барууну далилдеген черновиктерди да тапшырышат. Бирок, негизги иш гана бааланат.

10. Жазуу түрүндөгү иштер көк түстөгү шарик калемсабы менен гана аткарылат.

11. Тур аягына чыккандан кийин катышуучулар аткарылган тапшырмаларды администраторго тапшырышат, ал аларды тийиштүү протокол менен биргеликте кодду ыйгаруучуга өткөрүп берет.

12. Иштерге код ыйгаруу (ар бир баракка) жана катышуучунун ишиндеги барактардын санын көрсөтүү код ыйгаруучулар тарабынан Олимпиаданын биринчи туру аягына чыккандан кийин атайын бөлүнгөн бөлмөдө жүргүзүлөт. Ар бир турда катышуучунун иштерине өзүнчө код ыйгарылат, демек, ар кандай коддор берилет.

13. Катышуучунун ишинде уруксат берилбеген жазуулар, белгилер ж.б. табылса, код ыйгаруучу аны Олимпиаданын уюштуруу комитетинин төрагасына өткөрүп берет. Төрага мындай ишти жаңыдан түзүлгөн калыстар тобу менен баалоо же катышуучуну дисквалификациялоо жөнүндө чечимди кабыл алууга укуктуу, бул тууралуу жазуу протоколго киргизилет.

14. 30 мүнөткө чейин кечигип келген катышуучулар себебине карабастан, Олимпиаданын туруна катышуу жана тапшырмаларды аткарууга бөлүнгөн убакыттын ичинде иш алып баруу мүмкүнчүлүгүн алышат. 30 мүнөттөн ашуун кечигип келгендер себебине карабастан, Олимпиданын туруна катыша алышпайт. Кечигип келген катышуучуларга кошумча убакыт бөлүнүп берилбейт.

15. Катышуучулар ишти аткаруу боюнча талаптар, Олимпиаданы өткөрүү учурунда жүрүм-турум эрежелери менен анын башталышына чейин таанышышы керек.

16. Катышуучу бул Жобону жана/же Олимпиаданын тийиштүү этабынын бекитилген эрежелерин же талаптарын бузган учурда администратор уюштуруу комитетине бузуунун мазмуну жөнүндө билдирет, бул тууралуу протоколго жазуу киргизилет.

17. Олимпиаданын уюштуруу комитети бул катышуучуну дисквалификациянын себептерин көрсөтүү менен, ошондой эле дисквалификациялануучу катышуучуну тааныштыруу менен дисквалификациялайт.

18. Дисквалификацияланган катышуучу учурдагы жылдын Олимпиадасында андан ары катышуу укугунан ажыратылат.

19. Физика, химия жана биология боюнча практикалык тур керектүү жабдуулар менен жабдылган аудиторияларда өткөрүлүшү зарыл. Информатика боюнча Олимпиада жеке компьютерлерди колдонуу менен өткөрүлүшү керек. Тилдер боюнча оозеки тур диктофонго расмий жаздыруу жана катышуучунун кодун көрсөтүү менен жүргүзүлөт. Калган предметтер боюнча эки тур жазуу түрүндө өткөрүлөт.

20. Тилдер боюнча (англис, кыргыз, орус тилдери) практикалык турду өткөрүү күнү администратор ар бир катышуучуга аудиторияга киргенге чейин катышуучунун фамилиясын алмаштыруучу код менен жеке бейджди берет. Код ыйгаруу иши Олимпиаданын теориялык турун өткөргөн күнү жүргүзүлөт.

21. Администратор турдун башталышы жана аякташы боюнча убакытты жарыялайт, андан кийин аны доскага жазат.

22. Олимпиаданын бардык турларындагы тапшырмаларды аткаруу үчүн 4 астрономиялык сааттан кем эмес убакыт бөлүнөт. Иш алып баруу аягына чыкканга чейин 30, 15 жана 5 мүнөт мурда администратор катышуучуларга ишти аткаруунун аягына чейин канча убакыт калганын билдирет. Белгиленген убакыт аягына чыккандан кийин катышуучулар иш алып барууну токтотушат. Администратор окуучулардын иштерин жана черновиктерин чогултат.